**Lapse eeldatavad üldoskused**

Lapse arengu eeldatavad üldoskused on teatud üldtunnustatud tähised. Selline jaotus on tinglik, sest üht ja sedasama näitajat on võimalik vaadelda eri aspektidest.

**Tunnetusoskused o**n oskused tahtlikult juhtida oma tunnetusprotsesse, taju, tähelepanu, mälu, mõtlemist, emotsioone ja motivatsiooni.

**Õpioskuste** all mõistetakse lapse suutlikkust hankida teavet, omandada teadmisi ja oskusi ning uurida ja katsetada. Õpioskused kujunevad tunnetusoskuste arengu alusel.

**Sotsiaalsete oskuste** all mõistetakse lapse oskusi teistega suhelda, tajuda nii iseennast kui ka partnereid, võtta omaks ühiskonnas üldtunnustatud tavasid ning lähtuda eetilistest tõekspidamistest.

**Enesekohaste oskuste** all mõistetakse lapse suutlikkust eristada ja teadvustada oma oskusi, võimeid ja emotsioone, juhtida oma käitumist.

**Mäng** on eelkoolieas lapse põhitegevus. Mängu käigus omandab ja kinnistab laps uut teavet, uusi oskusi, peegeldab tundeid ja soove, õpib suhtlema, omandab kogemusi ja käitumisreegleid. Mänguoskus on kõigi üldoskuste ning õppe- ja kasvatustegevuse eri valdkondade oskuste ja teadmiste arengu alus.

KAHE AASTASELT

**Tunnetus – ja õpioskused**

Laps:

* Hangib ümbrusest aktiivselt infot.
* Keskendub lühiajaliselt ühele tegevusele.
* Tunneb huvi pildiraamatute vastu ja mõistab lihtsamaid jutukesi.
* Omandab uusi seoseid käelise tegevuse kaudu.
* Omandab uusi teadmisi ja seoseid ja kasutab neid sarnastes ülesannetes ja olukordades.
* Suhtleb valdavalt 1-2 sõnaliste lausetega nii mängus kui ka igapäevategevustes peamiselt tuttava täiskasvanuga ning kasutab mitteverbaalseid suhtlemisvahendeid (osutamine, miimika).
* Tegutseb teistega kõrvuti ja osaleb ühistegevuses vahelduvas vormis.
* Loob tegevuse kaudu seoseid kõnega; sõnad ja objektid saavad tema jaoks mõiste tähenduse.

**Sotsiaalsed oskused**

Laps:

* Reageerib sõltuvalt situatsioonist ja ümbritsevate inimeste käitumisest.
* Sööb, joob ja riietub lahti valdavalt iseseisvalt.
* Püsib suurema osa päevast kuiv ja puhas.
* 4. Mõistab selgelt väljendatud keeldu: „Ei tohi!“, „Ära tee!“
* 5. Toetub võõrastega suhtlemisel enesekindluse saavutamiseks tuttavale täiskasvanule.

 **Enesekohased oskused**

Laps:

* Väljendab lihtsaid emotsioone.
* Proovib ennast maksma panna, oskab keelduda ja „ei“ öelda.
* Üritab aru saada teiste inimeste seisukohtadest, kuid tema tujud on enesekesksed.
* Tunneb huvi teiste laste vastu.
* Teab elementaarseid viisakusreegleid.
* Teab oma eesnime.
* Matkib täiskasvanu tegevust.

 **Mänguoskused**

Laps:

* Matkib mängus ümbritsevate inimeste tegevust.
* Tegevus muutub sihikindlaks.
* Tunneb huvi teiste laste vastu, jälgib neid ja mängib nendega kõrvuti.

KOLME AASTASELT

**Tunnetus – ja õpioskused**

Laps:

* leiab tegutsemisajendi, plaanib ja organiseerib tegevusi täiskasvanu abiga; täiskasvanu suunab lapse tegevust kõne kaudu;
* plaanib osaliselt oma käitumist ja tegevust iseendale suunatud kõne vahendusel;
* keskendub tegevusele lühikeseks ajaks, tema tähelepanu ei ole veel püsiv;
* tegutseb vahetult nii konkreetsete asjadega kui ka neid kujutavate sümbolitega;
* kordab ja jäljendab varasemaid kogemusi ning mälupilte nii konstruktiivses mängus kui ka lihtsas rollimängus;
* mängib mõnda aega koos teistega ja järgib lihtsamaid reegleid;
* on omandanud sõnavara, mis võimaldab tal ennast väljendada;
* osaleb dialoogis;
* jälgib lihtsaid lookesi ja eristab kogemusele tuginedes realistlikke sündmusi väljamõeldud lugudest;
* mõistab osaliselt lihtsamat kõnet ka ilma toetava vihjeta ning saab aru lihtsamatest ülekantud tähendustest;
* rühmitab asju ja esemeid ühe või mitme tajutava omaduse või nimetuse järgi;
* on ettekujutus arvumõistest ja värvuste nimetustest;
* leiab võrdluse alusel asjades ühiseid ja erinevaid jooni ning nendevahelisi seoseid; kasutab info saamiseks keelt;
* ettekujutus oma teadmistest ja oskustest on ebarealistlik;
* omandab uusi seoseid, mõisteid ja teadmisi korduva, aktiivse tegutsemise ning mudelite järgi õppimise kaudu; vajab oma tegevusele tagasisidet.

**Sotsiaalsed – ja enesekohased oskused**

Laps:

* saab aru, et inimestel võivad olla tema omadest erinevad tunded ja emotsioonid;
* tal on osaliselt kujunenud enesetunnetus ja eneseteadvus;
* väljendab tugevaid emotsioone, oma mina;
* võib karta tundmatuid ja uusi asju;
* tahab igapäevastes olukordades valikute üle ise otsustada ning üritab neid ka täide viia;
* tema enesekindlus on kõikuv; enesekindluse saavutamiseks vajab ta turvalisust; tunnustust, rutiini ja reegleid;
* osaleb täiskasvanuga ühistegevustes; teisi lapsi pigem jälgib, tegutseb nendega kõrvuti;
* jagab mõnikord oma asju ka teistega, valdavalt on ta siiski omandihoidja;
* loob sõprussuhteid nendega, kellega on tihti koos; tegutseb kontakti luues ja säilitades sihipäraselt;
* algatab vestlust eri partneritega erinevatel teemadel; tajub, mida teised teavad ja mis on neil uus;
* täidab igapäevaelu rutiini;
* järgib lihtsamaid sotsiaalseid reegleid ning eeskujudele toetudes jäljendab igapäevaelu rolle ja tegevusi.

**Mänguoskused**

Laps:

* on tekkinud soov tegutseda iseseisvalt, nii nagu täiskasvanu;
* näeb ja mõistab tegevuse taga teatud isikut, kes neid tegevusi sooritab (nt. matkib poiss oma isa jne.);
* oskab iseseisvalt matkida nähtut ja kogetut, näiteks mängib iseseisvalt episoode pereelust (põranda pühkimist);
* mäng põhineb isiklikul kogemusel ja laps on võimeline igapäevaelus nähtud mängu üle kandma;
* võtab osa koosmängudest täiskasvanuga;
* on arenenud võime kooskõlastada erinevaid liigutusi muusikaga, ilmneb elementaarne rütmitunne ning ta tabab luuletuse intonatsiooni ja rütmi lavastusmängudes;
* ehitab klotsidest erinevaid esemeid ja hooneid (nukule voodi; autole garaaž);
* ühendab eri suuruse ja kujuga klotse;
* oskab rõngaid suuruse järjekorras pulgale lükkida;
* ehitab liivakastis lihtsamaid onnikesi;
* kasutab lihtsamaid konstruktoreid;
* valib omale mänguks vajalikud mänguasjad ja koristab need mängu lõppedes;
* suhtub heatahtlikult kaaslaste mängu;
* mängijal on esikohal tegevus mänguasjadega, mitte mängu eesmärgid.

NELJA AASTASELT:

**Tunnetus – ja õpioskused**

Laps:

* plaanib tegevusi täiskasvanu abiga;
* keskendub tegevusele lühikeseks ajaks;
* kordab varasemaid kogemusi lihtsas rollimängus;
* mängib mõnda aega koos teistega ja järgib lihtsamaid reegleid;
* osaleb dialoogis, on omandanud sõnavara enese väljendamiseks;
* Jälgib lihtsaid lookesi;
* rühmitab asju ja esemeid ühe või mitme tajutava omaduse või nimetuse järgi;
* tal on ettekujutus arvu mõistest ja värvuste nimetustest;
* Omandab uusi seoseid, mõisteid ja teadmisi korduva kogemuse, aktiivse tegutsemise ning mudelite järgi õppimise kaudu, vajab oma tegevusele tagasisidet.

**Sotsiaalsed – ja enesekohased oskused**

Laps:

* saab aru, et teistel inimestel võivad olla tema omadest erinevad tunded ja emotsioonid;
* tal on osaliselt kujunenud enesetunnetus ja eneseteadvus;
* väljendab tugevalt emotsioone ja oma mina;
* võib karta tundmatuid ja uusi asju,
* tahab igapäevastes olukordades valikute üle ise otsustada ja üritab neid ka täide viia;
* enesekindlus on kõikuv, vajab turvalisust, tunnustust, rutiini, reegleid;
* osaleb täiskasvanuga ühistegevustes  teisi lapsi pigem jälgib, tegutseb nendega kõrvuti;
* jagab mõnikord oma asju teistega, valdavalt on siiski omandihoidja;
* loob sõprussuhteid nendega, kellega on tihti koos;
* täidab igapäevaelu rutiini;
* järgib lihtsamaid sotsiaalseid reegleid ning eeskujudele toetudes jäljendab igapäevaelu rolle ja tegevusi.

**Mänguoskused**

Laps:

* võtab endale täiskasvanu teatud rolli ja käitub vastavalt (kujuneb rollimäng);
* on kujunenud huvi teatud mänguteemade vastu (kodu, lasteaed, kauplus);
* on õppinud ühendama koosmängus oma mänguhuve teiste huvidega;
* kuulab meelsasti täiskasvanu ilmekalt esitatud lühikesi lugusid, imiteerib kuuldud loo tegelaste häälitsusi ja käitumist ning ütleb üksikuid kergemaid lauseid;
* talle on oluline mõtestatud süeeline tegevus;
* ehitusmängudes on võimeline õpetaja juhendamisel peegeldama tegelikkust;
* tähelepanu on muutunud püsivamaks ning taju ja tähelepanu on jaotunud mitme tegevuse vahel;
* kõne on arenenud, räägib põhjalikumalt esemetest ning nende omadustest.

VIIE AASTASELT:

**Tunnetus – ja õpioskused**

Laps:

* tegutseb lühikest aega iseseisvalt, kuid tegutsemiskindluse saavutamiseks vajab veel täiskasvanu abi;
* reguleerib oma käitumist ja emotsioone täiskasvanu abiga, hakkab oma tegevust planeerides ja korraldades kasutama sisekõnet;
* tegutseb koos teistega;last motiveerivad tegevused eakaaslastega;
* lapse keeleline areng võimaldab lahendada ülesandeid ja probleeme ning saavutada kokkuleppeid;
* konstrueerib, katsetab ja uurib erinevaid võimalusi, kasutades nii sümboleid, kujutlusi kui ka reaalseid esemeid ja objekte;
* osaleb erinevates mänguliikides ja loovtegevustes;
* räägib esemetest mis pole kohal ja olukordadest, mis toimusid minevikus või leiavad aset tulevikus ning fantaseerib;
* keskendub huvipakkuvale tegevusele mõnikümmend minutit;
* oskab vaadelda ning märgata detaile, olulisi tunnuseid ja seoseid;
* eristab rühmi ja oskab neidd võrrelda ning saab aru lihtsamate mõistete kuuluvusest, alluvusest ja üldistusastmest;
* lapsel on ettekujutus numbritest, tähtedest ja sümbolitest;
* omandab teadmisi kogemuste ja kõne kaudu, tegutseb aktiivselt ning lahendab probleeme;
* kasutab teadmiste omandamisel ja kogetu meenutamisel intuitiivselt lihtsamaid meeldejätmise viise.

**Sotsiaalsed – ja enesekohased oskused**

Laps:

* hakkab mõistma teiste inimeste tundeid ja mõtteid;
* väljendab oma emotsioone ja räägib nendest;
* suhtleb ja tegutseb enamasti iseseisvalt ning orienteerub oma suutlikuses;
* suudab kuigivõrd vastutada oma tegevuse eest;
* on tundlik teiste hinnangute suhtes, need mõjutavad tema enesehinnangut;
* imiteerib täiskasvanu tegevusi ja rolle, kasutades tema sõnavara ja maneere;
* eelistab sootüübilisi mänge;
* naudib rühma kuulumist ja eakaaslaste seltsi ning ühistegevust; teeb eesmärgi saavutamseks koostööd, jagab ja vahetab;
* aktsepteerib reeegleid, kogemusi ja muutusi; jälgib reeglite täitmist teiste poolt; kõne areng võimaldab arusaamatusi lahendada verbaalselt:
* oskab avalikus kohas sobivalt käituda ning teab, mida tohib, mida mitte.

**Mänguoskused**

Laps:

* tegutseb koos teistega, teda motiveerivad tegevused eakaaslastega,
* konstrueerib, katsetab ja uurib erinevaid võimalusi, kasutades nii sümboleid, kujutlusi, kui reaalseid esemeid ja objekte,
* imiteerib täiskasvanu tegevusi ja rolle, kasutades tema sõnavara ja maneere,
* eelistab sootüübilisi mänge,
* aktsepteerib reegleid, kogemusi ja muutusi, jälgib reeglite täitmist teiste poolt, kõne areng võimaldab arusaamatusi lahendada verbaalselt.

KUUE AASTASELT:

**Tunnetus – ja õpioskused**

Laps:

* Plaanib oma igapäevategevusi, seab eesmärke ning üritab alustatud tegevused lõpetada;
* Suudab keskenduda tegevusele vähemalt 20 – 30 minutiks;
* Kasutab kujutlusi luues ja tegevusi planeerides sisekõnet;
* Kasutab kõnet info saamiseks, tegelikkuse adumiseks ning uute teadmiste omandamiseks;
* Järgib ühistegevustes reegleid ja suudab neid selgitada;
* Kasutab sidusat kõnet, tema dialoog on suunatud rohkem iseendale;
* Osaleb aktiivselt käelistes ja loovtegevustes;
* Saab aru asjade suhetest ja omadustest ning ajalis-ruumilisest järjestusest;
* Kasutab teadmisi igapäevastes situatsioonides, nii uudses kui ka sarnases olukorras;
* Kasutab uute teadmiste omandamisel meeldejätmise strateegiaid juhuslikult, teadvustab kordamise vajadust.

**Sotsiaalsed – ja enesekohased oskused**

Laps:

* Tajub ja mõistab teiste inimeste emotsioone ja seisukohti ning arvestab neid käitumises ja vestluses;
* Seab endale eesmärke ja üritab neid ellu viia;
* On oma tegevustes orienteeritud tunnustusele, tähelepanule ja emotsionaalsele toetusele;
* Eelistab omasoolisi mängukaaslasi; kujunevad esimesed sõprussuhted;
* Suudab lühikest aega ilma täiskasvanu kontrollita rühmas mängida ning teha koostööd omal viisil;
* Järgib mängudes ja tegevustes reegleid, eriti nende täitmist teiste poolt; oskab reegleid teistele selgitada;
* Järgib sotsiaalset rutiini.

**Mänguoskused**

Laps:

* matkib kuuldud tegelaste käitumist, suudab tuttavaid lavastusmänge ka ise mängida;
* jagab teistega mängus ettetulevaid ülesandeid;
* lapse mängu idee aluseks võib olla täiskasvanu jutustus;
* kasutab ehitamiseks erinevat looduslikku materjali oma kujunenud oskustest lähtuvalt;
* tajub rollikäitumist ning tegutseb vastavalt;
* tahab rohkem teada loodusest ja keskkonnast, rakendab teadmisi praktilises tegevuses  õppemängus, seab ise eemärke ja lõpetab mängu;
* koostab lühikesi jutustusi mänguasjadest ja mõtleb välja mõistatusi, mänge.

SEITSME AASTASELT:

**Tunnetus – ja õpioskused**

Laps:

* saab aru lihtsamatest seostest (hulk, põhjus, tagajärg), tajub esemeid, sündmusi ja nähtusi tervikuna;
* mõtleb nii kaemuslik-kujundlikult kui ka verbaalselt, saab kuuldust aru, reageerib sellele vastavalt ning kasutab arutlevat dialoogi;
* tegutseb sihipäraselt, on suuteline keskenduma kuni pool tundi;
* kavandab ja korraldab oma igapäevategevusi ja viib alustatud tegevused lõpuni;
* tegutseb uudses olukorras täiskasvanu juhiste järgi;
* suhtub õppimisse positiivselt, tahab õppida, uurida, esitada küsimusi, avastada ja katsetada;
* rühmitab esemeid ja nähtusi erinevate tunnuste alusel;
* kasutab materjali meeldejätmiseks kordamist.

**Sotsiaalsed oskused**

Laps:

* püüab mõista teiste inimeste tundeid ning arvestada neid oma käitumises ja vestluses;
* tahab ja julgeb suhelda, huvitub suhetest ja tunneb huvi teiste vastu;
* hoolib teistest inimestest, osutab abi ja küsib seda vajadusel ka ise;
* osaleb rühma reeglite kujundamisel;
* oskab teistega arvestada ja teha koostööd;
* loob sõprussuhteid;
* saab aru oma-võõras-ühine tähendusest;
* teeb vahet hea ja halva käitumise vahel;
* mõistab, et inimesed võivad olla erinevad;
* järgib kokkulepitud reegleid ja üldtunnustatud käitumisnorme;
* selgitab oma seisukohti.

**Enesekohased oskused**

* suudab oma emotsioone kirjeldada ning tugevaid emotsioone, nt rõõmu, viha, sobival viisil väljendada;
* kirjeldab enda häid omadusi ja oskusi;
* oskab erinevates olukordades sobivalt käituda ning muudab oma käitumist vastavalt tagasisidele;
* algatab mänge ja tegevusi;
* tegutseb iseseisvalt ja vastutab oma käitumise eest;
* teab, mis võib olla tervisele kasulik või kahjulik ning kuidas ohutult käituda;
* saab hakkama eneseteenindamisega ja tal on kujunenud esmased tööharjumused;
* kasutab erinevaid vahendeid heaperemehelikult ning tegevuse lõppedes koristab enda järelt.

**Mänguoskused**

Laps:

* tunneb mängust rõõmu ning on suuteline mängule keskenduma;
* rakendab mängudes loovalt oma kogemusi, teadmisi ja muljeid ümbritsevast maailmast;
* algatab erinevaid mänge ja arendab mängu sisu;
* täidab mängudes erinevaid rolle;
* järgib mängureegleid ning oskab tuttavate mängude reegleid teistele selgitada;
* suudab mängu käigus probleeme lahendada ja jõuda mängukaaslastega kokkuleppele;
* tunneb rõõmu võidust ja suudab taluda kaotust võistlusmängus;
* kasutab mängudes loovalt erinevaid vahendeid.